## Rješenje Agencije za zaštitu tržišnog natjecanja klasa: UP/I-030-02/2003-01/101 od 7. studenoga 2003.

### NN 191/2003 (5.12.2003.), Rješenje Agencije za zaštitu tržišnog natjecanja klasa: UP/I-030-02/2003-01/101 od 7. studenoga 2003.

# AGENCIJA ZA ZAŠTITU TRŽIŠNOG NATJECANJA

3019

Na temelju
članka 34. stavka 1., članka 35. stavka 1. točka 2. i točka 5. i članka 66.
Zakona o zaštiti tržišnog natjecanja (»Narodne novine«, broj 122/03), u
upravnoj stvari ocjene koncentracije, a po prijavi namjere provedbe
koncentracije poduzetnika, koju je podnio poduzetnik Phoenix International
Beteiligungs GmbH, sa sjedištem u Njemačkoj, Mannheim, Pfingstweidstrasse
10-12, zastu­pan po punomoćnici Arijani Petres, odvjetnici iz Zagreba,
Jurišićeva 19, Vijeće za zaštitu tržišnog natjecanja na sjednici, održanoj 6.
studenoga 2003. donosi sljedeće

## RJEŠENJE

I.
Ocjenjuje se dopuštenom koncentracija poduzetnika Phoenix International
Beteiligungs GmbH, sa sjedištem u Njemačkoj, Mannheim, Pfingstweidstrasse 10-12
i poduzetnika Farmacija d.d., sa sjedištem u Zagrebu, Ozaljska 95.

II. Koncentracija poduzetnika iz točke 1. izreke ovog
rješenja upisuje se u Upisnik o koncentracijama.

III. Poduzetnik Phoenix International Beteiligungs
GmbH obveznik je plaćanja upravne pristojbe u iznosu od 255.000,00 kuna.

IV. Ovo
rješenje bit će objavljeno u »Narodnim novinama.«

```
Obrazloženje
```

1.
Poduzetnik Phoenix International Beteiligungs GmbH, sa sjedištem u Njemačkoj, Mannheim,
Pfingstweidstrasse 10-12 (dalje: Phoenix International, odnosno podnositelj
prijave) dostavio je 30. srpnja 2003. putem punomoćnice, Arijane Petres,
odvjetnice iz Zagreba, podnesak prijave namjere provedbe koncentracije, koja je
trebala nastati stjecanjem većinskog udjela u temeljnom kapitalu i većinskog
prava odlučivanja u poduzetniku Farmacija d.d., sa sjedištem u Zagrebu,
Ozaljska 95 (dalje: Farmacija d.d.) od strane podnositelja prijave.

Prijava namjere provedbe koncentracije podnesena je
Agenciji radi ocjene njene dopuštenosti i upisa u Upisnik o koncentracijama,
sukladno odredbi članka 23. stavak 1. Zakona o zaštiti tržišnog natjecanja
(»Narodne novine«, broj 48/95, 52/97, 89/98; dalje ZZTN) i članka 6. Pravilnika
o načinu vođenja Upisnika o koncentracijama (»Narodne novine«, broj 30/97;
dalje: Pravilnik).

Podnositelj prijave je više puta dopunjavao prijavu,
podnescima od 19. kolovoza 2003., 4. rujna 2003. i 17. rujna 2003., kada je
dostavljena potpuna prijava koja je sadržavala sve potrebne podatke propisane
člankom 7. Pravilnika. Stoga se dan 17. rujna 2003. smatra kao dan podnošenja
prijave namjere provedbe koncentracije.

II. U postupku ocjene prijavljene koncentracije
utvrđene su sljedeće činjenice:

1.
Sudionici koncentracije: tvrtka, sjedište i predmet poslovanja

a) Phoenix International je povezano društvo Phoenix
Grupe u kojem je društvo majka Phoenix Pharmandel Aktiengesellschaft & Co.
KG, sa sjedištem u Njemačkoj, Mannheimu. Vlasničku strukturu društva majke čini
osamnaest (18) komanditora koji zajedno drže 100 postotni udjel u njenom
temeljnom kapitalu, te komplementar Phoenix AG, sa sjedištem u Njemačkoj
Mannheim koji nema udjela u njenom temeljnom kapitalu.

Phoenix Grupu osim društva – majke i Phoenix
International čine još četiri poduzetnika koji djeluju na području Njemačke, te
još petnaest poduzetnika koji djeluju na području Europe. U svim poduzetnicima
društvo majka ima većinski udjel.

Phoenix Grupa trenutno zauzima vodeći položaj na
europskom farmaceutskom tržištu, te njene djelatnosti obuhvaćaju distribuciju
farmaceutskih proizvoda, veleprodaju medicinske i laboratorijske opreme,
elektroničku obradu podataka za potrebe ljekarni i opremanje bolničkih
ustanova.

Phoenix International se uopće ne bavi niti
distribucijom niti maloprodajom. Predmet poslovanja Phoenix International kao
podnositelja prijave obuhvaća stjecanje, držanje i prodaju udjela u
poduzetnicima sa sjedištem u inozemstvu, kao i savjetovanje i pružanje usluga
tim i drugim poduzetnicima. Poduzetnik je upisan u trgovački registar Općinskog
suda u Mannheimu pod brojem HRB 6884.

b) Farmacija d.d. za promet lijekovima i opremom na
veliko, upisana je u registar Trgovačkog suda u Zagrebu, MBS: 080002850, te se
bavi trgovinom na veliko i posredovanjem u trgovini, trgovina na veliko
farmaceutskim proizvodima, kemijskim proizvodima, živežnim namirnicama,
parfemima i kozmetikom, trgovina na malo farmaceutskim, toaletnim i sličnim
proizvodima, medicinskim i ortopedskim proizvodima, kozmetič­kim i toaletnim
proizvodima.

Također, Farmacija d.d. je isključivi distributer
pojedinih inozemnih farmaceutskih i kozmetičkih proizvoda koje distribuira
putem svoje distributivne mreže na čitavom području Republike Hrvatske.
Distributivnu mrežu poduzetnika Farmacija d.d. čini niz poslovnih jedinica i
skladišta u Zagrebu, Osijeku, Puli i Solinu.

Nadalje, poduzetnik Farmacija d.d. je jedini imatelj
udjela u temeljnom kapitalu poduzetnika Ljekarničke ustanove Ljekarne
Farmapharm, sa sjedištem u Zagrebu, Ozaljska 95, koji se bavi ljekarničkom
djelatnosti i poduzetnika ZTT – SKLAD d.o.o., sa sjedištem u Zagrebu, Ozaljska
95, koji obavlja djelatnost skladištenja.

Za potrebe ovog postupka Agencija je ocijenila da od
tako velikog broja djelatnosti koje ulaze u predmet poslovanja poduzetnika
Farmacija d.d., treba istaknuti trgovinu na veliko farmaceutskim proizvodima,
te upravo tu djelatnost uzeti kao područje djelovanja u kojem su oba
poduzetnika aktivna na području Republike Hrvatske i koje je mjerodavno za
postupak ocjene prijavljene koncentracije.

2.
Pravni oblik koncentracije

Pravni oblik predmetne koncentracije predstavlja
stjecanje većinskog udjela i većinskog prava odlučivanja u poduzetniku
Farmacija d.d. od strane poduzetnika Phoenix International.

3.
Pravni temelj koncentracije

Pravni temelj koncentracije predstavlja Javna ponuda
poduzetnika Phoenix International koju je dužan objaviti sukladno članku 5.
stavku 3. Zakona o preuzimanju dioničkih društava (»Narodne novine«, broj
84/02, 87/02 i 120/02). Ova obveza Phoenixa International nastala je ex lege,
nakon što je Phoenix objavio svoju namjeru preuzimanja poduzetnika Farmacija
d.d. u »Narodnim novinama«, broj 126/03 i drugim javnim glasilima.

Predmet ponude poduzetnika Phoenix International su
sve dionice poduzetnika Farmacija d.d., te će se ponuda smatrati uspješnom
ukoliko je prihvate dioničari koji drže većinski udjel u temeljnom kapitalu
poduzetnika Farmacija d.d.

Nakon dovršetka preuzimanja poduzetnik Farmacija d.d.
će ostati odvojena pravna osoba, a ujedno će postati člankom Phoenix Grupe.

4.
Struktura poslovnih udjela u temeljnom kapitalu sudionika koncentracije

4.1.
Prije provedbe koncentracije

a)
Phoenix International je povezano društvo Phoenix Grupe u kojem je jedini
imatelj udjela društvo majka Phoenix Pharmahandel Aktiengesellschaft & Co
KG.

Strukturu poslovnih udjela u temeljnom kapitalu
društva-majke čini 18 (osamnaest) komanditora koji zajedno drže 100 postotni
udjel u njenom temeljnom kapitalu, te komplementar Phoenix AG, Njemačka,
Mannheim, koji nema udjela u njezinom temeljnom kapitalu.

Phoenix Grupu, osim društva-majke Phoenix
Pharmahandel Aktiengesellschaft & Co KG i Phoenix International, čine još
četiri povezana društva koja djeluju na području Njemačke, i to:

– ADG – Apotheken Dienstleistungsgesellschaft mbH,
Mannheim, Pfingstweidstra»e 10 – 12,

– PPE –
Phoenix Pharma Einkauf GmbH, Mannheim, Pfingstweidstra»e 10 – 12

– PRZ – Pharma Rechenzentrum
GmbH, Fűrth, Sportplatzstrasse 30 i

– Transmed Transport GmbH,
Regensburg, Dr. Gessler-Stra­sse 18.

Phoenix International drži 10
posto ili više udjela u temeljnom kapitalu inozemnih društava Phoenix Grupe, te
u odnosu na njih djeluje kao holding-društvo Phoenix Grupe.

Ni Phoenix International niti
druga društva Phoenix Grupe, bilo pojedinačno bilo skupno, nemaju pravo glasa i
ne drže udjele u temeljnom kapitalu poduzetnika koji djeluju u Republici Hrvat­skoj.
Također ne djeluju bilo putem sklopljenih ugovora o distribuciji s hrvatskim
poduzetnicima ili po drugoj ugovornoj osnovi.

b) Struktura imatelja dionica
poduzetnika Farmacija d.d. prikazana je u tablici 1.

*Tablica 1.*

|  |  |
| --- | --- |
| Dioničar | Udjel (%) |
| Pravne osobe | manje od 10% |
| Fizičke osobe | više od 90% |
| Ukupno | 100,00 |

Izvor i obrada podataka:
Agencija za zaštitu tržišnog natjecanja, Odjel za istraživanje, analitiku i
informatiku

if !supportEmptyParas endif

4.2. Nakon provedbe koncentracije

Struktura poslovnih udjela u temeljnom kapitalu
poduzetnika Phoenix International nakon provedbe predmetne koncentracije poduzetnika
se neće izmijeniti.

S druge strane poduzetnik Phoenix International će
preuzeti većinski udjel u temeljnom kapitalu i većinsko pravo odlučivanja u
poduzetniku Farmacija d.d. Međutim, u ovom trenutku nije moguće predvidjeti
koliko će dioničara Farmacije d.d. prihvatiti ponudu Phoenix International za
preuzimanje, kao niti koliki će ukupni većinski udjel poduzetnik Phoenix
International steći u poduzetniku Farmacija d.d., stoga nije izvjesna niti
točna struktura udjela u temeljnom kapitalu poduzetnika Farmacija d.d. nakon
provedbe predmetne koncentracije poduzetnika.

5.
Ukupni godišnji promet sudionika koncentracije

Prema odredbama članka 22.
stavka 1. ZZTN obveza prijave namjere provedbe koncentracije poduzetnika
postoji ukoliko su ispunjeni uvjeti ukupnog godišnjeg prometa sudionika
koncentracije ostvarenog prodajom roba i usluga u godini koja je prethodila
koncentraciji. Obveza prijave namjere nastaje u slučaju ako je ukupni godišnji
promet svih sudionika koncentracije ostvaren prodajom roba i usluga u godini
koja je prethodila predmetnoj koncentraciji (u smislu grupe i to na svjetskoj
razini – worldwide) bio veći od 700.000.000,00 kuna. Istovremeno (kumulativno)
mora biti ispunjen i uvjet da ukupan godišnji promet svakog ili najmanje dva
sudionika koncentracije na hrvatskom tržištu, u istom razdoblju iznosi više od
90.000.000,00 kuna.

Prema analiziranim podacima
prikazanim u tablici 2., Agencija je utvrdila da su kumulativno ispunjeni
uvjetiiz članka 22. stavka 1. točke 1. i 2. ZZTN-a, te da stoga postoji
obveza prijave namjere provedbe koncentracije Agenciji.

if !supportEmptyParas endif

*Tablica 2.*

Ukupni
godiŠnji prihodi sudionika
koncentracije u 2002. godini

if !supportEmptyParas endif

if !supportEmptyParas endif

|  |  |
| --- | --- |
| **Sudionik koncentracije** | **Ukupni godišnji prihod u kn** |
| Phoenix International | ... |
| Phoenix Grupa | ... |
| Farmacija d.d. | ... |
| Farmacija d.d. i povezana | if !supportEmptyParas endif |
| društva | ... |

*Obrada*: AZTN, Odjel za istraživanje,
analitiku i informatiku

if !supportEmptyParas endif

6.
Mjerodavno tržište

Sudionici
koncentracije koji su ostvarili promet u obračun­skom razdoblju koje prethodi koncentraciji,
djeluju na tržištu farmaceutskih proizvoda.

Agencija
je sukladno članku 19. ZZTN, odredila mjerodavno tržište na sljedeći način:

a) Proizvodna dimenzija mjerodavnog tržišta

– trgovina na veliko
farmaceutskim proizvodima

b) Zemljopisna dimenzija
mjerodavnog tržišta

– područje Republike Hrvatske

Agencija je u konkretnom
slučaju odredila mjerodavno tržiš­te u proizvodnoj dimenziji kao trgovinu na
veliko farmaceutskim proizvodima, budući da se u toj djelatnosti oba
poduzetnika, sudio­nika koncentracije preklapaju.

Prilikom određivanja
mjerodavnog tržišta i njegove analize, Agencija je uzela u obzir i razinu
distribucije na kojoj djeluju oba poduzetnika sudionika predmetne
koncentracije.

Naime, u konkretnom slučaju
Agencija je utvrdila da se radi o odnosima proizvođača ili distributera s jedne
strane i trgovaca na veliko, i drugoj razini distribucije koja se odvija između
trgovaca na veliko i trgovaca na malo.

U zemljopisnoj dimenziji
mjerodavno tržište je određeno na čitavom području Republike Hrvatske budući da
poduzetnik Farmacija d. d. putem svoje mreže distribucijskih centara pokriva
čitavo područje Republike Hrvatske, a koje će nakon provedbe koncentracije
preuzeti poduzetnik Phoenix International.

Pritom, treba napomenuti da
podnositelj prijave niti Phoenix Grupa ni na koji način nisu bili prisutni na
mjerodavnom hrvat­skom tržištu, stoga nemaju distributivnu ili maloprodajnu
mrežu, pa se ovaj nastup na hrvatsko tržište može smatrati posve novim.

7. Tržišni
udjeli poduzetnika sudionika koncentracije na mjerodavnom tržištu

a)
prije provedbe koncentracije

Analiza tržišnih udjela poduzetnika na mjerodavnom
tržištu izvršena je prema kriteriju ukupno ostvarenih prihoda u 2002., kao
mjerodavnoj godini koja je prethodila predmetnoj koncentraciji.

Tržišni udjeli poduzetnika koji su prije provedbe
koncentracije djelovali na mjerodavnom tržištu prikazani su u sljedećoj
tablici.
if !supportLineBreakNewLine
endif

*Tablica 3.*

|  |  |  |
| --- | --- | --- |
| **Red.** | if !supportEmptyParas endif | **u %** |
| **br.** | **Naziv poduzetnika** | **TRŽ. UDJEL** |
| 1 | Medika, d.d., Zagreb | 30-40% |
| **2** | **Farmacija, d.d.,  Zagreb** | **10-20%** |
| 3 | Oktal Pharma d.o.o., Zagreb | 10-20% |
| 4 | Medical Intertrade d.o.o., Sveta Nedjelja | 10-20% |
| 5 | Medifarm-Velebit d.d., Varaždin | manje od10% |
| 6 | Jadran – Pharma d.d., Rijeka | manje od10% |
| 7 | Unipharm d.o.o., Zagreb1 | manje od10% |
| 8 | *Ostali poduzetnici* | više od10% |
| if !supportEmptyParas endif | **UKUPNO:** | **100,00** |

if !supportEmptyParas endif

if !supportEmptyParas endif

Iz
tablice 3. proizlazi da je na mjerodavnom tržištu prisutan vrlo velik broj
poduzetnika, od kojih poduzetnik Medika d.d. Zagreb ima najveći tržišni udjel.

Poduzetnik
Farmacija d.d. zajedno s poduzetnicima Oktal- pharma d.o.o. i Medical
Intertrade d.o.o. drži tržišni udjel veći od 10 posto.

Tijekom
2002. Phoenix International nije bio prisutan na mjerodavnom tržištu, pa stoga
nije niti ostvario tržišni udjel.

Iz
svega gore navedenog razvidno je da na mjerodavnom tržištu djeluje više od 100
poduzetnika s tržišnim udjelom manjim od 1 posto, međutim riječ je o tržištu
koje je dobro strukturirano.

Također
treba napomenuti da postoji veliki nesrazmjer u veličini tržišnih udjela
poduzetnika. Naime samo četiri poduzetnika imaju tržišni udjel veći od 10
posto, od kojih se jedan nalazi u vladajućem položaju, u smislu odredaba članka
16. ZZTN. Riječ je o poduzetniku Medika d.d. s tržišnim udjelom većim od 30%
posto.

Stručna
služba Agencija je provela analizu koncentriranosti mjerodavnog tržišta. U tu
svrhu je izračunat pokazatelj koncentriranosti, tzv. *concentration ratio (CR*-
zbroj postotaka tržišnih udjela najvećih poduzetnika na mjerodavnom tržištu).
Za četiri poduzetnika s tržišnim udjelom većim od 10 posto, CR4 u konkretnom slučaju iznosi
76,25 posto.

Zaključak
je da se radi o tržištu na kojem relativno velike tržišne udjele ostvaruje samo
mali broj poduzetnika, te da se zapravo radi o oligopolnom tržištu budući da
pokazatelj CR4, čija je vrijednost 76,25 posto pokazuje da četiri najveća
poduzetnika drže 70 posto tržišta.

b)
Nakon provođenja koncentracije

Agencija
je analizom podataka utvrdila da se tržišni udjeli sudionika koncentracije
nakon njene provedbe neće promijeniti.

Dakle,
nakon provedbe predmetne koncentracije poduzetnik Phoenix International u
stvari preuzima tržišni udjel poduzetnika Farmacija d.d.

 8. Izvješće Uprave poduzetnika kojom se
pravno i ekonomski obrazlaže koncentracija

Uprava
prijavitelja koncentracije je u bitnome istakla da Phoenix Grupa ima veliko
iskustvo u veletrgovini farmaceutskim proizvodima u zemljama srednje i istočne
Europe. Stjecanjem većinskog udjela i većinskog prava odlučivanja u poduzetniku
Farmacija d.d. Phoenix International će detaljno analizirati mogućnosti
poboljšanja kvalitete i efikasnosti poslovanja uz očuvanje pune zaposlenosti te
prenijeti vlastiti know-how u distribuciji farmaceutskih proizvoda uz uvođenje
europskih standarda u poslovanju.

U
odnosu na namjeravanu koncentraciju pozitivno se očito­vala i Uprava
poduzetnika Farmacije d.d., putem svog priopćenja objavljenog u dnevnim
novinama 7. kolovoza 2003. Uprava poduzetnika Farmacije d.d. objavila je kako
drži da se ulaskom Phoenix International u vlasničku strukturu Farmacije d.d.
osigurava dugoročna opstojnost kompanije, kontinuitet rasta na tržištu i
prosperitet tvrtke.

  9. Prednosti za potrošače

U svim
zemljama u kojima su prisutni, cilj Phoenix Grupe jest osigurati sigurnu, brzu,
sveobuhvatnu i pouzdanu dobavu lijekova, farmaceutskih i medicinskih proizvoda
po konkurentnoj cijeni. U stranim zemljama gdje je prisutna, Phoenix Grupa
opskrbljuje ljekarne sa svim potrebnim farmaceutskim proizvodima koji su
dostupni i na njemačkom tržištu, te time značajno doprinosi raznolikosti ponude
na tržištu i zaštiti interesa krajnjih potrošača.

III. Vijeće za zaštitu tržišnog natjecanja (dalje:
Vijeće) razmatralo je predmetnu koncentraciju na sjednici održanoj 7. studenoga
2003., temeljem ovlasti iz članka 34. stavka 1., članka 35. točka 2. i točka 5.
i članka 66. Zakona o zaštiti tržišnog natjecanja (»Narodne novine«, broj
122/03) i ocijenilo da je u konkretnom slučaju riječ o dopuštenoj
koncentraciji.

Provedbom predmetne koncentracije, neće doći od
promjene tržišnih udjela na mjerodavnom tržištu.

Također, temeljem analize Agencije proizlazi da se na
mjerodavnom tržištu ne stvara novi, niti jača postojeći mono­polistički ili
vladajući tržišni položaj poduzetnika, osobito ne na način da bi se provođenjem
ove koncentracije znatno ili trajno ograničilo ili ukinulo slobodno tržišno
natjecanje.

Pri donošenju ocjene ove koncentracije Vijeće je
uzelo u obzir i pogodnosti za potrošače koje proizlaze iz ove koncentracije.
Sudionici predmetne koncentracije će se na ovaj način usmjeriti na distribuciju
proizvoda koji će najbolje poslužiti interesima i potrebama potrošača kojima su
namijenjeni.

Stoga je koncentracija ocijenjena dopuštenom sukladno
točki II. izreke ovog rješenja.

IV. Sukladno iznijetim činjenicama odlučeno je da se
prijavljena koncentracija kao dopuštena upiše u Upisnik o koncentracijama, kao
što je odlučeno u točki II. Izreke ovog rješenja.

V. Podnositelj prijave, obveznik Phoenix
International obve­z­nik je uplate upravne pristojbe.

Upravna pristojba iz točke III. izreke ovog rješenja
određena je temeljem članka 14., Tarifnog broja 106. točke 1. Zakona o
izmjenama i dopunama Zakona o upravnim pristojbama (»Narodne novine«, broj 131/97)
koji za prijavu za upis u Upisnik o koncentracijama propisuje upravnu pristojbu
u iznosu od 5.000,00 kn, te Tarifnog broja 107. točke 1. Uredbe o izmjeni
tarife Zakona o upravnim pristojbama (»Narodne novine«, broj 116/00) koji za
rješenje o upisu u Upisnik o koncentracijama, u razmjeru s temeljnim kapitalom
podnositelja prijave, propisuje upravnu pristojbu u iznosu od 250.000,00 kn,
dakle u ukupnom iznosu od 255.000,00 kn.

Podnositelj
prijave, poduzetnik Phoenix International je obveznik plaćanja upravne
pristojbe u ukupnom iznosu od 255.000,00 kuna. Iznos iz točke III. izreke ovog
rješenja uplaćuje se u roku od osam (8) dana od dana dostave ovog rješenja na
devizni račun broj: 702000-val-9182800-132344-091 kod Privredne banke Zagreb
d.d. Zagreb (napomena: val- oznaka valute npr. 978 za EUR) prema srednjem
tečaju Hrvatske narodne banke za valutu kojom se vrši plaćanje i to na dan 17.
rujna 2003., a koji se smatra danom podnošenja prijave koncentracije
poduzetnika.

Ukoliko se iznos iz točke III. uplaćuje u kunama,
posebnom uplatnicom u korist Državnog proračuna Republike Hrvatske u roku od
osam (8) dana od dana dostave ovog rješenja na račun broj: 1001005-1863000160,
u »poziv na broj odobrenja« upisati u pretpolje model »24«, a u polje podatak
prvi: 5002- (navesti matični broj subjekta).

Pristojbeni obveznik dužan je dokaz o izvršenoj
uplati upravne pristojbe dostaviti Agenciji bez odgode, a najkasnije u roku od
osam (8) dana od izvršene uplate, pozivom na broj, klasa:
UP/I-030-02/2003-01/101. U protivnom će Agencija, primjenom članka 10. stavka
2. Zakona o upravnim pristojbama, pokrenuti postupak prisilne naplate upravne
pristojbe.

VI. Ovo rješenje, sukladno članku 37.a stavak 1.
ZZTN, bit će objavljeno u »Narodnim novinama«, kako je riješeno u točki IV.
izreke ovog rješenja.

Uputa o pravnom lijeku

Ovo je
rješenje konačno u upravnom postupku. Protiv rješenja nije dopuštena žalba, ali
nezadovoljna stranka može pokrenuti upravni spor pred Upravnim sudom Republike
Hrvatske u roku od trideset (30) dana od dana dostave ovog rješenja.

Klasa:
UP/I 030-02/2003-01/101
Urbroj: 580-02-03-21-15
Zagreb, 7. studenoga 2003.

Predsjednica
Vijeća za zaštitu tržišnog natjecanja
**Olgica** **Spevec****,** v. r.

Rješenje, NN 191/2003-3019